Atelier Cultură și Pictură, Koolt de mic, pentru copii, materiale incluse
Ateliere de artă și cultură dedicate copiilor cu vârste între 6 și 12 ani. Concepute ca o călătorie prin universul unora dintre cei mai influenți artiști ai lumii. Fiecare întâlnire va spune povestea unui mare creator, a epocii în care a trăit și a ideilor care au schimbat pentru totdeauna felul în care privim arta. Copiii vor descoperi că în spatele fiecărui tablou se află o poveste, o emoție și o nouă modalitate de a înțelege lumea. Vom explora împreună universul lui Piet Mondrian, armonia culorilor și a muzicii la Wassily Kandinsky, libertatea formelor la Henri Matisse, legătura dintre natură și arhitectură imaginată de Friedensreich Hundertwasser, precum și lumina și frumusețea efemeră surprinse de Claude Monet. Fiecare atelier îmbină cultura, istoria artei și creația practică. Copiii vor învăța să observe, să pună întrebări, să interpreteze și să creeze, dezvoltându-și în același timp imaginația, sensibilitatea estetică, răbdarea și încrederea în propriile idei. Într-o lume dominată de imagini consumate în grabă, contactul cu marile opere de artă îi ajută pe copii să descopere valoarea contemplării, a frumosului și a creativității autentice. Studierea artiștilor nu înseamnă doar învățarea unor tehnici de pictură, ci și întâlnirea cu oameni care au avut curajul să schimbe convențiile și să privească lumea din perspective noi. Ne dorim ca aceste ateliere să fie mai mult decât lecții de pictură. Ele sunt o invitație la cultură, curiozitate și bucuria de a crea. Locație: Ludoteca Family Hub (Strada Ion Nistor nr. 2)